Saglasno članu 54 stav 1 tačka 29 Statuta Glavnog grada („Sl. list CG – opštinski propisi“, br. 08/19), Skupština Glavnog grada – Podgorica, na sjednici održanoj dana 4. maja 2021. godine, razmatrala je Izvještaj o realizaciji Programa obavljanja komunalnih djelatnosti „Parking servis Podgorica“ d.o.o., Podgorica za 2020. godinu i na osnovu člana 123 i 124 Poslovnika Skupštine Glavnog grada („Sl. list CG – Opštinski propisi“, br. 31/19, 16/20 i 43/20), donijela sljedeće

OCJENE I ZAKLJUČKE

OCJENE

„Parking servis Podgorica“ d.o.o. Podgorica je u izvještajnom periodu blagovremeno realizovalo planirane poslove od javnog interesa koji su mu povjereni osnivačkim aktom, a odnose se na poslove pružanja usluga parkinga.

U Društvu je zaposleno 134 izvršioca, od čega 124 na neodređeno vrijeme i 10 na određeno vrijeme.

Društvo upravlja sa ukupno 5.000 parking mjesta i to na uređenim parkiralištima sa kontrolisanim ulaskom i izlaskom sa 1.395 parking mjesta, u garažama 697, dok su u zonama, odnosno na opštim parkiralištima u centru grada i u dijelu grada preko Morače obilježena 2.908 parking mjesta. Obzirom da parkinzi kod Kliničko - bolničkog centra, Rektorata, kao i dio parkinga pod Goricom nisu vlasništvo Glavnog grada i „Parking servis Podgorica“ d.o.o., to je korišćenje i upravljanje istima definisano posebnim ugovorima.

Tokom izvještajnog perioda, pored sopstvenih sredstava i sredstava opredijeljenih Budžetom Glavnog grada za 2020. godinu, u okviru investicionih aktivnosti, Društvo je realizovalo sredstva u iznosu od **239.164,38** eura, i to za:

* rekonstrukciju parkinga ispred zapadne tribine Gradskog stadiona;
* izgradnju parking prostora kod Rektorata – Cetinjski put;
* izgradnju i opremanje Operativno-kontrolnog centra;
* izgradnju magacinskog prostora i kancelarija za rad zapošljenih;
* izvođenje radova na izgradnji parking prostora u ulici Serdara Jola Piletića;
* hortikulturno uređenje parkinga u ul. Vaka Đurovića;
* obnovu horizontalne i vertikalne signalizacije na opštim parkiralištima;
* nabavku digitalnih info tabli;
* nabavku i montažu opreme za smart parking kod Rektorata;
* nabavku i montažu opreme za smart parking kod TC “Palada” u ulici Serdara Jola Piletića;
* nabavku parkomata;
* nabavku, transport i ugradnju asfaltne mase za parking kod Rektorata;
* ugradnju “Π” elemenata – zaštitne grade na parkingu kod TC “Palade”.

Početkom 2020. godine „Parking servis Podgorica“ d.o.o, Podgorica je u cilju potpunijeg korišćenja kapaciteta i uvećanja poslovnih prihoda realizovalo niz aktivnosti na unapređenju kvaliteta usluge i modernizacije opreme i softvera. S tim u vezi, Društvo je sprovelo aktivnosti na unapređenju mobilne aplikacije koja na jednostavan način omogućava pronalazak slobodnog parking mjesta na parkinzima i garažama sa kontrolisanim ulaskom i izlaskom.

U posmatranom periodu, Društvo je rekonstruisalo parking ispred zapadne tribine Gradskog stadiona u ul. Vaka Đurovića. Rekonstrukcija pomenutog parkinga obuhvatala je zamjenu postojećih betonskih ploča i ugradnju novih raster „betonskih“ ploča. Takođe su ugrađene betonske razdjelnice za razdvajanje parking mjesta i izvršeno je hortikulturno uređenje parkinga – sadnja i ankerisanje drveća, žive ograde i žbunja.

Društvo je u 2020. godini otvorilo Operativni kontrolni centar koji služi za upravljanje i monitoring svih parkirališta i garaža i predstavlja spoj i rezultate ulaganja i implementacije nove opreme i softvera koje je Društvo postepeno mijenjalo i unapređivalo. Dalje, realizovale su se i aktivnosti na izvođenju radova na rekonstrukciji i izgradnji kancelarija za rad zaposlenih i magacinskog prostora.

Otvorena su i dva smart parkinga na lokacijama kod zgrade Rektorata – Cetinjski put sa 109 parking mjesta i parking preko puta TC „Palada“ u Bulevaru Serdara Jola Piletića sa projektovanih 66 parking mjesta. U pitanju su potpuno automatizovana smart parkirališta sa mogućnošću čitanja registarskih oznaka, samonaplatnom stanicom, video & voice podrškom operatera, kao i upravljanjem parkinga iz Operativno – kontrolnog centra Parking servisa. Na ovaj način se građanima omogućila efikasnost usluge parkiranja, imajući u vidu da je način funkcionisanja rampi potpuno automatizovan i da je dovoljno da vozači svojim vozilima priđu rampi kako bi ušli na parkiralište.

Tokom 2020. godine izvršena je nabavka i postavljeni su parkomati na više lokacija u gradu: u ul. Vaka Đurovića, Moskovskoj ulici, ispred KBC-a u ul. Ljubljanskoj, u Bulevaru Svetog Petra Cetinjskog kod zgrade Elektroprivrede i u City kvartu na dvije lokacije, u ul. Pera Šoća i Vojvode Maša Đurovića.

U izvještajnom periodu, ostvaren je ukupan prihod u iznosu od **1.644.601,00 eura**, što je za 7% manje od ostvarenog prihoda u 2019. godini. Ukupni rashodi iznosili su **1.515.017,00 eura** i bili su za 11% manji od rashoda u 2019. godini.

Najveća stavka u ostvarenim prihodima su prihodi po osnovu dnevne naplate po parkinzima, garažama i na rezervisanim parking mjestima na opštim parkiralištima i ispred svojih poslovnih objekata u iznosu od 643.292,00 eura.

Prihodi po osnovu izdatih faktura pravnih i fizičkim licima koja koriste usluge na zatvorenim(ograđenim)parkinzama,garažama i na rezervisanim parking mjestima na opštim parkiralištima i ispred svojih poslovnih objekata iznose 467.875,00 eura.

Prihodi ostvareni po osnovu izdatih faktura operaterima za naplatu parking usluga putem SMS-a iznosili su 138.779,00 eura.

Prihodi od sklopljenih ugovora za povlašćene karte sa fizičkim licima (stanarima) i pravnim licima i preduzetnicima na zonskim parkiralištima iznosili su 130.394,00 eura.

Prihodi od parking karata koje izdaju inkasanti na opštim parkiralištima iznosili su 25.510,00 eura.

Ukupni rashodi u 2020. godini iznosili su 1.515.017,00 eura, od čega su najveći rashodi troškovi zarada i ostalih ličnih primanja u iznosu od 1.183.451,00 eura i isti su bili na nivou planiranih troškova za 2020. godinu.

Društvo je pozitivno poslovalo i ostvarilo dobitak u iznosu od 124.276,00 eura.

Polazeći od datih ocjena, Skupština Glavnog grada Podgorice donosi sljedeće:

Z A K LJ U Č K E

1. Usvaja se Izvještaj o realizaciji Programa obavljanja komunalnih djelatnosti “Parking servis Podgorica” d.o.o., Podgorica za 2020. godinu.
2. Imajući u vidu trend povećanja potreba za slobodnim parking mjestima, nastaviti sa započetim aktivnostima na primjeni Elaborata o naplati parkiranja na opštim parkiralištima u široj gradskoj zoni Glavnog grada – Podgorice, gdje postoji izražen problem parkiranja, s akcentom na primjenu Odluke o parkiralištima na teritoriji Glavnog grada Podgorice.
3. U 2021. godini raditi na podizanju nivoa komunikacije sa korisnicima i sugrađanima organizovanjem raznih vidova prezentacija Društva, te pravnih i finansijskih okvira poslovanja, uvažavanjem mišljenja i sugestija javnosti, kao i redovno informisanje javnosti o trenutnim, završenim i budućim projektima putem internet stranice Društva, društvenih mreža i ostalih medija.
4. U cilju potpunog korišćenja raspoloživih kapaciteta i uvećanja poslovnih prihoda iz okvira osnovne djelatnosti potrebno je nastaviti sa angažovanjem menadžmenta Društva, u revitalizaciji i zamjeni istrošene i dotrajale opreme i osnovnih srestava kroz investiciono i redovno održavanje.
5. Nastaviti s aktivnostima na inoviranju softvera i nabavci opreme, kao i ugradnja senzora, parkomata i samonaplativih parking stanica koja će predstavljati značajan iskorak u tehničkom smislu kao i promovisati idaju Podgorice kao Smart city-ja. podići kvalitet usluge omogućiti unifikaciju rada, centralizaciju. U cilju realizacije planiranih aktivnosti investicija u narednom periodu nastaviti sa započetim radovima.
6. Nastaviti započete aktivnosti na planiranom obilježavanju i prilagođavanju parkinga za osobe s invaliditetom.
7. Za realizaciju navedenih zaključaka, zadužuje se menadžment “Parking servis Podgorica” d.o.o., Podgorica.

Broj: 02-016/21-458

Podgorica, 4. maja 2021. godine

SKUPŠTINA GLAVNOG GRADA - PODGORICE

 PREDSJEDNIK SKUPŠTINE

 dr Đorđe Suhih